Domstolens Dom (Tredje Afdeling) af 23. november 2000. - Kommissionen for De Europæiske Fællesskaber mod Den Franske Republik. - Traktatbrud - Manglende gennemførelse af direktiv 95/47/EF. - Sag C-319/99.



Samling af Afgørelser 2000 side I-10439



Sammendrag

Parter

Dommens præmisser

Afgørelse om sagsomkostninger

Afgørelse



Nøgleord

Medlemsstater - forpligtelser - gennemførelse af direktiver - manglende gennemførelse - begrundelse - ulovlig

(Art. 226 EF)

Sammendrag

$$En medlemsstat kan ikke påberåbe sig bestemmelser, fremgangsmåder eller forhold i sin nationale retsorden til støtte for, at forpligtelser og frister, der følger af et direktiv, ikke overholdes.

Medlemsstaternes regeringer deltager i det forberedende arbejde med udformningen af direktiver og må derfor være i stand til at udfærdige de lovbestemmelser, der er nødvendige til gennemførelsen inden for den fastsatte frist.

( jf. præmis 10 )

Parter

I sag C-319/99,

Kommissionen for De Europæiske Fællesskaber ved M. Nolin, Kommissionens Juridiske Tjeneste, som befuldmægtiget, og med valgt adresse i Luxembourg hos C. Gómez de la Cruz, Kommissionens Juridiske Tjeneste, Wagnercentret, Kirchberg,

sagsøger,

mod

Den Franske Republik ved kontorchef K. Rispal-Bellanger og fuldmægtig A. Maitrepierre, begge Juridisk Tjeneste, Udenrigsministeriet, som befuldmægtigede, og med valgt adresse i Luxembourg på Frankrigs Ambassade, 8 B, boulevard Joseph II,

sagsøgt,

angående en påstand om, at det fastslås, at Den Franske Republik har tilsidesat sine forpligtelser i henhold til Europa-Parlamentet og Rådets direktiv 95/47/EF af 24. oktober 1995 om standarder for transmission af tv-signaler (EFT L 281, s. 51), idet den ikke inden for den fastsatte frist har givet meddelelse om de love og administrative bestemmelser, som er nødvendige for at efterkomme direktivet, eller ikke har truffet de hertil nødvendige foranstaltninger,

har

DOMSTOLEN (Tredje Afdeling)

sammensat af afdelingsformanden, C. Gulmann (refererende dommer), og dommerne J.-P. Puissochet og F. Macken,

generaladvokat: A. Saggio

justitssekretær: R. Grass,

på grundlag af den refererende dommers rapport,

og efter at generaladvokaten har fremsat forslag til afgørelse den 20. juni 2000,

afsagt følgende

Dom

Dommens præmisser

1 Ved stævning indleveret til Domstolens Justitskontor den 26. august 1999 har Kommissionen for De Europæiske Fællesskaber anlagt sag i medfør af artikel 226 EF med påstand om, at det fastslås, at Den Franske Republik har tilsidesat sine forpligtelser i henhold til Europa-Parlamentet og Rådets direktiv 95/47/EF af 24. oktober 1995 om standarder for transmission af tv-signaler (EFT L 281, s. 51), idet den ikke inden for den fastsatte frist har givet meddelelse om de love og administrative bestemmelser, som er nødvendige for at efterkomme direktivet, eller ikke har truffet de hertil nødvendige foranstaltninger.

2 Artikel 8 i direktiv 95/47 bestemmer, at medlemsstaterne skal sætte de nødvendige love og administrative bestemmelser i kraft for at efterkomme direktivet inden for en frist på ni måneder fra dets ikrafttræden, og at de straks skal underrette Kommissionen herom. Da direktivet trådte i kraft den 23. november 1995, udløb medlemsstaternes gennemførelsesfrist således den 23. august 1996.

3 Da Kommissionen ikke modtog meddelelse om, at Den Franske Republik havde truffet foranstaltninger til gennemførelse af direktiv 95/47, tilsendte Kommissionen den en åbningsskrivelse den 16. januar 1997 med opfordring til inden to måneder at fremsende dens bemærkninger vedrørende Kommissionens formodning om, at den ikke havde truffet de nødvendige bestemmelser til gennemførelse af direktivet i national ret.

4 Da Kommissionen stadig ikke havde modtaget nogen meddelelse fra den franske regering om direktivets gennemførelse, tilsendte den den 14. oktober 1998 Den Franske Republik en begrundet udtalelse, hvori den fastslog, at denne havde tilsidesat sine forpligtelser i henhold til direktiv 95/47, idet den ikke havde truffet eller givet meddelelse om de love og administrative bestemmelser, som er nødvendige for at efterkomme direktivet. Kommissionen opfordrede Den Franske Republik til at efterkomme udtalelsen inden to måneder efter dens meddelelse.

5 Ved skrivelse af 15. december 1998 meddelte den franske regering Kommissionen, at forsinkelsen med gennemførelsen af direktiv 95/47 skyldtes et regeringsskifte. Den udbad sig en supplerende frist på to måneder med henblik på at fastlægge en præcis tidsplan for direktivets gennemførelse og ytrede ønske om afholdelse af et møde med Kommissionens kompetente tjenestegrene, hvorunder den ville fremlægge de gennemførelsesbestemmelser, som var under udarbejdelse. Der blev afholdt et sådant møde den 22. januar 1999.

6 Den 8. juni 1999 meddelte den franske regering Kommissionen, at Nationalforsamlingen den 26. maj 1999 under førstebehandlingen af et lovforslag om audiovisuel kommunikation havde vedtaget et ændringsforslag med henblik på gennemførelse af direktiv 95/47. Den tilføjede, at behandlingen af lovforslaget ville blive fortsat i Senatet i efteråret 1999.

7 Den 23. august 1999 besluttede Kommissionen at anlægge det foreliggende søgsmål, da den ikke havde modtaget meddelelse fra de franske myndigheder om, at der var truffet foranstaltninger til gennemførelse af direktiv 95/47.

8 Den franske regering har i svarskriftet ikke bestridt, at der ikke er vedtaget de nødvendige nationale bestemmelser til gennemførelse af direktiv 95/47. Den har blot bekræftet, at procedurerne til direktivets gennemførelse er sat i gang, og at de forventes at ville munde ud i en endelig vedtagelse af de lovforskrifter, som regeringen omtalte i sin skrivelse af 8. juni 1999 som svar på den begrundede udtalelse, og i en endelig vedtagelse af en række administrative retsakter. Den franske regering har forsikret, at den i hvert fald har udfoldet meget store anstrengelser for at sikre, at direktiv 95/47 kan blive fuldstændig gennemført snarest muligt.

9 Den franske regering har anført, at nimånedersfristen i direktiv 95/47's artikel 8 for medlemsstaternes gennemførelse var usædvanlig kort, navnlig i betragtning af, at direktivet, som det fremgår af artikel 7, ophæver og afløser Rådets direktiv 92/38/EØF af 11. maj 1992 om standarder for satellittransmission af tv-signaler (EFT L 137, s. 17). Efter den franske regerings opfattelse er denne situation ikke helt enkel ud fra et retssikkerhedsmæssigt synspunkt, men gør det særligt kompliceret at gennemføre direktivet i national ret. Regeringen erkender dog, at selv om medlemsstaternes frist for direktivets gennemførelse var kort, kan dette ikke retfærdiggøre dens forsinkelse med vedtagelsen af de nødvendige nationale gennemførelsesforanstaltninger.

10 Det bemærkes, dels at en medlemsstat ikke kan påberåbe sig bestemmelser, fremgangsmåder eller forhold i sin nationale retsorden til støtte for, at forpligtelser og frister, der følger af et direktiv, ikke overholdes (jf. bl.a. dom af 15.6.2000, sag C-470/98, Kommissionen mod Grækenland, Sml. I, s. 4657, præmis 11), dels at medlemsstaternes regeringer deltager i det forberedende arbejde med udformningen af direktiverne og derfor må være i stand til at udfærdige de lovbestemmelser, der er nødvendige til gennemførelsen inden for den fastsatte frist (jf. dom af 1.3.1983, sag 301/81, Kommissionen mod Belgien, Sml. s. 467, præmis 11).

11 Da gennemførelsen i den foreliggende sag af direktiv 95/47 ikke er foretaget inden for den i direktivet fastsatte frist, må der gives Kommissionen medhold i søgsmålet.

12 Det må herefter fastslås, at Den Franske Republik har tilsidesat sine forpligtelser i henhold til direktiv 95/47, idet den ikke inden for den fastsatte frist har vedtaget de love og administrative bestemmelser, som er nødvendige for at efterkomme direktivet.

Afgørelse om sagsomkostninger

Sagens omkostninger

13 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Den Franske Republik tilpligtes at betale sagens omkostninger, og da Den Franske Republik har tabt sagen, bør det pålægges den at betale sagens omkostninger.

Afgørelse

På grundlag af disse præmisser

udtaler og bestemmer

DOMSTOLEN (Tredje Afdeling)

1) Den Franske Republik har tilsidesat sine forpligtelser i henhold til Europa-Parlamentet og Rådets direktiv 95/47/EF af 24. oktober 1995, om standarder for transmission af tv-signaler, idet den ikke inden for den fastsatte frist har vedtaget de love og administrative bestemmelser, som er nødvendige for at efterkomme direktivet.

2) Den Franske Republik betaler sagens omkostninger.